Aktar minn 200 xitla żgħar li jidhru li huma tal-kannabis instabu f’diversi roundabouts u soft areas f’Għawdex. Il-każ qiegħed jiġi investigat mill-Pulizija u ġiet ordnata inkjesta maġisterjali li qed titmexxa mill-Maġistrat Paul Coppini. tvm.com.mt huwa informat li r-rapport dwar dan il-każ lill-Pulizija sar nhar it-Tnejn li għadda minn uffiċjali tal-Environmental Landscaping Consortium li tieħu ħsieb dawn ir-roundabouts f’Għawdex. Ħaddiema tal-konsorzju ntebħu b’dawn ix-xtieli jnebbtu li huma differenti minn dawk li jiżirgħu minnhom. tvm.com.mt huwa informat li dawn ix-xtieli żgħar instabu f’diversi bnadi fosthom fix-Xewkija, f’Marasalforn, fir-Rabat u f’Għajnsielem fost oħrajn. Il-Maġistrat Coppini ħareġ digriet li fih ordna li x-xtieli jinqerdu. Ħaddiema tal-ELC fl-aħħar sigħat bdew ineqqu x-xtieli waħda waħda bl-għeruq u x-xnixel taħt is-superviżjoni tal-pulizija. Sadanintant Norman Mifsud mill-ELC qal ma’ tvm.com.mt li lbieraħ sabu post ieħor fejn elevaw aktar xtieli tal-kannabis.